EFF sluit aan by hofaansoek oor ‘geheime stemme’ teen ZumaPresident Jacob Zuma (Foto: GCIS) Die EFF het Dinsdag by die UDM se hofaansoek aangesluit om ŉ hofbevel te kry om te bepaal dat ŉ mosie van wantroue teen pres. Jacob Zuma in die parlement met ŉ geheime stemming beslis moet word. Die EFF het gesê hulle het besluit om by die hofgeding aan te sluit nadat die president verlede week dokumente by die hof ingedien het om die aansoek teen te staan. “Toe hy [Zuma] dokumente ingedien het om ŉ mosie wat oor hom gaan teen te staan, het hy oorlog verklaar teen die vryheid wat ons glo die geheime stemproses sal beskerm. Hoe laag kan ŉ leier in ŉ demokratiese bestelling daal dat hy soos Zuma ten alle koste aan mag wil vasklou,” het Mbuyiseni Ndlozi, woordvoerder van die EFF, gesê. “Zuma, wat die uitvoerende gesag van die staat verteenwoordig, moes die parlement toegelaat het om sy interne prosesse met die leiding van die hof op te los om te besluit hoe die mosie van wantroue oor hom as president hanteer sal word.” Die Inkatha-Vryheidsparty het ook by die hofaansoek aangesluit. Die mosie van wantroue is deur die DA ingedien na aanleiding van Zuma se omstrede kabinetskommeling waartydens Pravin Gordhan as minister van finansies afgedank is. Die mosie sou Dinsdag gedebatteer word, maar dit is uitgestel om toe te laat dat die hofsaak eers afgehandel word. Zuma het in die hofstukke wat hy ingedien het, aangevoer ŉ oop stemproses is nie ongrondwetlik nie. Die UDM het aangevoer aangesien die president deur die nasionale vergadering met ŉ geheime stemproses ingestem is, moet dieselfde stemproses geld vir ŉ mosie wat hom uit sy posisie kan verwyder. Jackson Mthembu, die ANC se hoofsweep, het gesê die regerende party sal die opdrag van die ANC se nasionale werkkomitee om ter ondersteuning van Zuma te stem, respekteer.